Fil-25 ta' Ġunju, il-Kunsill qiegħed 7 individwi taħt miżuri restrittivi fid-dawl tas-sitwazzjoni fil-Myanmar/Burma. Dawn is-sanzjonijiet jikkonsistu fi ffriżar ta' assi u projbizzjoni fuq l-ivvjaġġar. L-individwi soġġetti għas-sanzjonijiet huma uffiċjali tal-armata (Tatmadaw), tal-gwardja tal-fruntiera u tal-pulizija tal-Myanmar/Burma , u ġew elenkati minħabba l-involviment jew l-assoċjazzjoni tagħhom ma' atroċitajiet u ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine fit-tieni nofs tal-2017. Dan il-ksur jinkludi qtil illegali, vjolenza sesswali u l-ħruq sistematiku ta' djar u bini tar-Rohingya. Fis-26 ta' April 2018, il-Kunsill estenda u saħħaħ l-embargo tal-UE fuq l-armi fuq il-Myanmar/Burma u pprojbixxa t-taħriġ militari lill-armata tal-Myanmar/Burma kif ukoll il-kooperazzjoni magħha. Adotta wkoll qafas legali għal miżuti restrittivi mmirati kontra ċerti persuni mill-forzi armati tal-Myanmar (Tatmadaw) u l-pulizija tal-gwardja tal-fruntiera, u b'hekk ikun possibbli li jekk dawn ir-reati jibqgħu ma jiġux ikkastigati, jiġu imposti sanzjonijiet individwali. Kif imsemmi fil-konklużjonijiet tiegħu tas-26 ta' Frar 2018, il-Kunsill jappella lill-gvern tal-Myanmar/Burma u lill-forzi tas-sigurtà biex jiżguraw li fil-Myanmar/Burma jipprevalu s-sigurtà, l-istat tad-dritt u d-dover ta' rendikont, inkluż fl-Istati ta' Rakhine, Kachin u Shan. Il-Kunsill ser iżomm għajnejh fuq is-sitwazzjoni fil-Myanmar/Burma u ser jirrieżamina kostantement id-deċiżjoni tiegħu, inkluż il-possibbiltà ta' aktar miżuri restrittivi mmirati. L-atti legali adottati llum, inkluż l-ismijiet tal-individwi kkonċernati mis-sanzjonijiet, huma ppubblikati fil-Ġurnal Ufiċjali tal-25 ta' Ġunju 2018. Il-Myanmar/Burma: L-UE testendi u ssaħħaħ l-embargo tagħha fuq l-armi, u tadotta qafas għal miżuri mmirati kontra uffiċjali responsabbli għal ksur serju tad-drittijiet tal-bniedem (stqarrija għall-istampa, 26/04/2018) Konklużjonijiet tal-Kunsill dwar il-Myanmar/Burma, 26 ta' Frar 2018 Ir-relazzjonijiet tal-UE mal-Myanmar (Skeda informattiva) Id-delegazzjoni tal-UE għall-Myanmar Ara l-paġna tal-laqgħa